b'\n_START_ARTICLE_\n\xc4\x8cakra\n_START_PARAGRAPH_\n\xc4\x8c\xc3\xa1kra (sanskrtsko cakra \xe0\xa4\x9a\xe0\xa4\x95\xe0\xa5\x8d\xe0\xa4\xb0 pomeni kolo, krog, tudi kolo \xc5\xbeivljenja) so \xc2\xbbenergetski\xc2\xab\xc2\xa0centri v \xc4\x8dlove\xc5\xa1kem telesu po izro\xc4\x8dilu vzhodni kultur, predvsem v hinduizmu in duhovnih sistemih joge, kot tudi vedno bolj na Zahodu.\n_START_SECTION_\nKolesa energije\n_START_PARAGRAPH_\nIndijci so preri\xc4\x8dani, da je v ljudeh energija, ki v obliki ka\xc4\x8de po\xc4\x8diva pod hrbtenico; to je \xc5\xbeivljenjska sila kundalini ("zvita v klob\xc4\x8di\xc4\x8d"). To spe\xc4\x8do energijo je mogo\xc4\x8de s tehniko kundalini joge imenovane tudi tantra joga, zbuditi. Bolj ko kdo napreduje v spiritualnih vajah, ve\xc4\x8d mo\xc5\xbenosti je, da se kundalini dvigne po osrednjem energijskem kanalu su\xc5\xa1umna, ob hrbtenici navzgor. Med potjo aktivira 6 energijskih sredi\xc5\xa1\xc4\x8d - \xc4\x8daker, s tem procesom pa so povezana nekatera spiritualna izkustva._NEWLINE_\xc4\x8cakra kot kolo ozna\xc4\x8duje kro\xc5\xbeno sredi\xc5\xa1\xc4\x8de vrte\xc4\x8de se energije v telesu. \xc5\xa0est \xc4\x8daker le\xc5\xbei v telesu, sedma pa je zunaj njega, neposredno pod temenom. Po kundalini jogi ima vsak \xc4\x8dlovek vse vi\xc5\xa1je stopnje zavesti v potencialni obliki, uresni\xc4\x8di pa jih lahko s postopnim aktiviranjem svojih energijskih sredi\xc5\xa1\xc4\x8d._NEWLINE_Jogi v vsaki \xc4\x8dakri, do katere mu uspe dvigniti kundalini, do\xc5\xbeivi posebno vrsto bla\xc5\xbeenosti, obenem pa pridobi tudi paranormalne sposobnosti (sidhi) in je zmo\xc5\xbeen nove oblike spoznanja. Kundalini joga obsega vaje o\xc4\x8di\xc5\xa1\xc4\x8devanja, askezo, \xc5\xa1olanje dihanja, dolo\xc4\x8dene telesne polo\xc5\xbeaje (asane) med meditacijo, dolo\xc4\x8dene kretnje rok (mudre) in intenzivno poglabljanje vase.\n_START_SECTION_\nSpodnje \xc4\x8dakre\n_START_PARAGRAPH_\nPrva \xc4\x8dakra, imenovana muladhara, le\xc5\xbei med spolovilom in zadnjikom in obvladuje spolne organe ter izlo\xc4\x8dala. Ko se ka\xc4\x8da kundalni zbudi, se najprej raz\xc5\xa1iri po tem energijskem sredi\xc5\xa1\xc4\x8du. Tedaj jogi premaga svojo "zemeljskost" in nima nobenega strahu ve\xc4\x8d pred telesno smrtjo. In kdor se preda tej ravni zavesti, za\xc4\x8dne sam iz sebe postajati moder. Drugo energijsko sredi\xc5\xa1\xc4\x8de se imenuje \xc4\x8dakra svadhistama: le\xc5\xbei tik nad genitalijami in obvladuje drobovje. Ko jo kundalini dose\xc5\xbee, jogi pridobi sposobnost intuitivnega spoznanja. S to \xc4\x8dakro je mogo\xc4\x8de odpraviti po\xc5\xbeelenje, jezo, pohlep, prevaro, ponos in druge duhovne ne\xc4\x8disto\xc4\x8de v obliki identifikacij ter v celoti obvladati \xc4\x8dute. Tretja \xc4\x8dakra je manipura in le\xc5\xbei pri popku. Ko ka\xc4\x8da kundalini pride do nje, jogi dose\xc5\xbee jasnovidnost. Tudi nobena bolezen mu ve\xc4\x8d ne more do \xc5\xbeivega, ker je odslej lahko premaga. Obvladuje tudi ogenj.\n_START_SECTION_\nZgornje \xc4\x8dakre\n_START_PARAGRAPH_\n\xc4\x8cetrto energijsko sredi\xc5\xa1\xc4\x8de, \xc4\x8dakra anahata, se nahaja v obmo\xc4\x8dju srca, zato jo imenujemo sr\xc4\x8dna \xc4\x8dakra. Povezana je z zrakom in njegovimi lastnostmi. Kdor se jo nau\xc4\x8di obvladati, dose\xc5\xbee sposobnost zunajtelesnega izkustva in lahko prodre v telesa drugih ljudi. Ta \xc4\x8dakra je tudi simboli\xc4\x8dno v zvezi s kozmi\xc4\x8dno ljubeznijo, kar pomeni, da se tisti, ki jo obvlada, lahko v pravem pomenu besede prestavi v druge ljudi in tako uresni\xc4\x8di ljubezen do vsega \xc5\xbeivega. Vi\xc5\xa1udha je naslednja \xc4\x8dakra; le\xc5\xbei na spodnjem koncu vratu. Vi\xc5\xa1udha pomeni "\xc4\x8distost". Ko jo jogi aktivira, se znajde na ravni zavesti, polni fine snovi etra. Jogi vi\xc5\xa1je stopnje na tej ravni dose\xc5\xbee popolno spoznanje Ved, svetih knjig hinduizma. Celo ob propadu vsega vesolja, do katerega po hindujskem prepri\xc4\x8danju v velikem ciklu stvarjenja in uni\xc4\x8denja prihaja vedno znova, njegovo bistvo nikoli ve\xc4\x8d ne bo izginilo. To pomeni, da se do te mere prebujena zavest nikoli ve\xc4\x8d ne more vrniti v samopozabo, ki je zna\xc4\x8dilna za navadnega \xc4\x8dloveka, ujetega v krog ponovnih rojstev. Ta \xc4\x8dakra podeljuje tudi vedenje o preteklosti, sedanjosti in prihodnosti. Ka\xc4\x8da kundalini kon\xc4\x8dno dose\xc5\xbee \xc5\xa1e zadnjo \xc4\x8dakro v telesu, imenovano ajna, ki le\xc5\xbei med obrvema in jo zato na Zahodu imenujejo tudi "tretje oko". Tu se odpre duhovno oko in v tej \xc4\x8dakri prebujena zavest dose\xc5\xbee svoj prvi "vrhunec". Kdor jo obvlada, lahko uni\xc4\x8di vso karmo - vsoto dejanj in njihovih posledic - svojega minulega \xc5\xbeivljenja in postane jivanmukti: osvobojenec, ki ima vse vi\xc5\xa1je in ni\xc5\xbeje pranormalne sposobnosti.'